**BAĞDATLI RÛHÎ :**

**TERKÎB-İ BEND**

**(TAM METİN)**

**1**

**Sanman bizi kim şîre-i engûr ile mestüz   
Biz ehl-i harâbâtdanuz mest-i Elest'üz**

**Ter-dâmen olanlar bizi âlûde sanur lîk   
Biz mâil-i bûs-i leb-i câm ü kef-i destüz**

**Sadrın gözedüp neyleyelüm bezm-i cihânun   
Pây-ı hum-ı meydür yerimüz bâde-perestüz**

**Mâil değilüz kimsenün âzârına ammâ   
Hâtır-şiken-i zâhid-i peymâne-şikestüz**

**Erbâb-ı garaz bizden ırâg olduğı yeğdür   
Düşmez yere zîrâ okumuz sâhib-i şastuz**

**Bu âlem-i fânîde ne mîr ü ne gedâyuz   
Â’lâlara â’lâlanuruz pest ile pestüz**

**Hem-kâse-i erbâb-ı dilüz arbedemiz yok   
Meyhânedeyüz gerçi velî aşk ile mestüz**

**Biz mest-i mey-i meygede-i âlem-i cânuz   
Ser-halka-i cem'iyyet-i peymâne-keşânuz**

**2**

**Sâkî getür ol bâdeyi kim dâfi-i gamdur   
Saykal ur o mir'âta ki pür-jeng ü elemdür**

**Dil-bestelerüz bizden ırağ eyleme bir dem   
Ol bâdeyi kim nûr-ı dil ü dîde-i Cem'dür**

**Ey h’âce fenâ ehline zinhâr ululanma   
Dervîşi bu mülkün şeh-i bâ-hayl ü haşemdür**

**Hâk ol ki Hudâ mertebeni eyleye âli   
Tâc-ı ser-i âlemdür o kim hâk-i kademdür**

**Gel doğrılalum meygedeye rağmına anın   
Kim bâr-ı riyâdan kad-i ber-geştesi hamdur**

**Mey sun bize sâkî bizüz ol kavm ki dirler   
Rindân-ı sabûhî-zede-i bezm-i kıdemdür**

**Bu nazmı Beyânî’den işit hâle münâsib (Peyâmî olmalı)  
Kim zübde-i yârân-ı suhandân-ı Acem'dür**

**Mâ rind-i sabûhî-zede-i bezm-i Elestîm   
Piş ez-heme derdî-keş ü pîş ez-heme mestîm**

**3**

**Hoş gûşe-i zevk idi safâ ehline ‘âlem**

**Bir hâl ile sürseydi eger ‘ömrini âdem**

**Sıhhat sonı derd olmasa vuslat demi hicrân**

**Nûş âhiri nîş olmasa sûr âhiri mâtem**

**Bu ‘âlem-i fânîde safâyı ol ider kim**

**Yeksân ola yanında eger zevk u eger gam**

**Dâ’im ola hem-sohbet-i rindân-ı kadeh-nûş**

**Varın koya meydâna eger bîş ü eger kem**

**Sûfî ki safâda geçinür Mâlik-i dînâr**

**Bir dirhemini alsan olur hâtırı derhem**

**Zâhir bu ki âhır yeri hâk olsa gerekdür**

**Ger dirheme muhtâc ola ger mâlik-i dirhem**

**Mey sun bize sâkî içelüm rağmına anun**

**Kim cehli ile bilmedügi yerden urur dem**

**Her münkir-i keyfiyyet-i erbâb-ı harâbât**

**Öz aklı ile Hakk'ı diler bulmağa heyhât**

**4**

**Gör zâhidi kim sâhib-i irşâd olayın der**

**Dün mektebe vardı bugün üstâd olayın der**

**Meyhânede ister yıkılup olmaya vîrân**

**Bîçâre harâbâtta âbâd olayın der**

**Bir serv-kadün bende-i efgendesi olsun**

**Âlemde o kim gussadan âzâd olayın der**

**‘Ömrin geçirüp kûh-ı belâda dil-i şeydâ**

**Berhem-zen-i hengâme-i Ferhâd olayın der**

**Vasl istemeyüp hicr ile hoş geçdügi bu kim**

**Miskîn gam-ı cânâneye mu‘tâd olayın der**

**Elden komasun gül gibi câm-ı meyi bir dem**

**Her kim ki bu gamhânede dilşâd olayın der**

**Gezdi yürüdi bulmadı bir eğlenecek yer**

**Min-ba‘d yine ‘âzim-i Bağdâd olayın der**

**Bağdâd sadefdür güher-i dürr-i Necef ’dür**

**Yanında anun dürr ü güher seng-i hazefdür**

**5**

**Ol gevher-i yektâ ki bulunmaz ana hemtâ  
Gelmez sadef-i kevne bir öyle dür-i yektâ**

**Ol zât-ı şerîfe yaraşır da'vî-i himmet  
Kim oldu ne dünyâ ana maksûd ne ukbâ**

**Kim derk eder anı ki ola zâtına ma'lum  
Remz-i kütüb-i medrese-i ilm ile bâlâ**

**Ol zâhidün ağlar yer ü gök haline yarın  
Kim içmeye destinden anın câm-ı musaffa**

**Bir noktadadur sırrı dedi çâr kitabın  
Ol çârdadur sırr-ı kütüphâne-i eşyâ**

**Ol nokta benim dedi dönüp remzini seyret  
Ya'ni ki benim cümle-i esmâ-yı müsemmâ**

**Çün hisse imiş kıssadan ehl-i dile maksûd  
Maksûd nedür anla bil ey ârif-i dânâ**

**Hep mağlatadur lâklaka-yı zâhir ü bâtın   
Bir nokta imiş asl-ı suhan evvel ü âhir**

**6**

**Ey sâhib-i kudret kanı insâf ü mürüvvet   
Rindân-ı mey-âşâma niçin olmaya rağbet**

**Kısmetleri dersen ezelî cevr ü cefâdur   
Cevr ola niçin zevk u safâ olmaya kısmet**

**Dersin ki bugün eylemeyen yarın eder zevk   
Çok mu iki gün bendelerin eyleye işret**

**Hacetlerimüz kâdir iken kılmağa hâsıl   
Salmak kereminden bizi ferdâya ne hâcet**

**Nâçâr çeker halk bu zahmetleri yohsa   
Âdem kara dağ olsa getürmez buna tâkat**

**Hâlün kime ansan sana der hikmeti vardur   
Öldürdi bizi âh bilinmez mi bu hikmet**

**Bîhûde dönüp neyler ola başımuz üzre   
Halkun bu felek dedüği dôlâb-ı meşakkat**

**Bîhûde yeter döndü hemân terkini kılsa   
Kim aksine devr eylemeden yeğdi yıkılsa**

**7**

**Çarhun ki ne sa’dinde ne nahsinde bekā var**

**Dehrün ki ne hâsında ne ‘âmında vefâ var**

**Aldanma anın sa’dine nahsinden alınma**

**Nahsinde deme mihnet ü sa’dinde safâ var**

**Meyl etme anın hâsına ‘amından üşenme**

**‘Amında deme hisset ü hâsında ‘atâ var**

**Cehd eyle hemân gayr eline bakmayı gör kim**

**Benden ne sana fâide senden ne bana var**

**Eğninde görüp gayrilerin atlas ü dîbâ**

**Gam çekme ki eğnimde benüm köhne abâ var**

**Geç cümle bu efkârdan ü ârif-i vakt ol**

**Sergeşte bil anı ki serinde bu hevâ var**

**Ferdâ elemin çekme mey iç bak ruh-ı hûba**

**Âşıklara ferdada dahi va’d-i likâ var**

**El verse safâ fırsatı fevt eyleme bir dem**

**Düyâ ana değmez ki cefâsın çeke âdem**

**8**

**Giryen kopar ey h’âce meğer kim ciğeründen**

**Kim çıktı ciğer pâreleri çeşm-i teründen**

**Bin girye edersin seni âhir ayırurlar**

**Ferzend ü zen ü tantana-i sîm ü zeründen**

**Bu mülk-i fenâya ki ademden güzer ettin**

**Sûdun nedür ancak anı bil sen seferinden**

**Yok çıkmağa gönlün der-i dünyâ-yı denîden**

**Billâh dahı hoşnud mısun yoksa yeründen**

**Bu mezbeleden böyle güzâr eyleyi gör kim**

**Bir zerre gubâr irmeye tâ rehgüzeründen**

**Sîm ile zeri kendüne kat kat siper ettin**

**Merg okını geçmez mi sanursun siperünden**

**Akl adın anup kendüni teşvîşe düşürme**

**Divâne olup ref’-i kalem kıl üzerinden**

**Ey h’âce eğer kim sen isen âkil ü dânâ**

**Şeydâluğı bin akla değişmez dil-i şeyda**

**9**

**Vardum seherî tâ'at içün mescide nâgâh   
Gördüm oturur halka olup bir nice gümrâh  
  
Girmiş kemer-i vahdete almış ele tesbîh   
Her birisinün vird-i zebânı çil ü pencâh  
  
Didüm ne satarsuz ne alursuz ne virirsüz   
K'aslâ dilinüzde ne nebî var ne hôd Allah  
  
Didi biri kim şehrimüzün hâkim-i vakti  
Hayr itmek içün halka gelür mescide her gâh  
  
İhsânı ya pencâh ya çildür fukaraya   
Sabr eyle ki demdür gele ol mîr-i felek-câh  
  
Geldüklerini mescide bildüm ne içündür  
Yüz döndirüp andan didüm ey kavm olun âgâh  
  
Sizden kim ırağ oldı ise Hakk'a yakındur   
Zirâ ki dalâlet yolıdur gitdüğünüz râh  
  
Tahkîk bu kim hep işinüz zerk ü riyâdur   
Taklîddesüz tâ'atünüz cümle hebâdur**

**10**

**Dünyâda denîlerden idersin tama’-i hâm   
Ey ham-ı tama’ niceye dek bu tama'-ı hâm  
  
Bir âdemi ger cübbe vü destâr ile görsen   
Eylersün anun cübbe vü destârına ikrâm  
  
Nakşın çıkarup eylemedin zâtını ma'lûm   
Başlarsın ana eylemeğe fakrunı i'lâm  
  
Cerrar diyü virmez olur Tanrı selâmın   
Şermende ider itse sana habbece in'âm  
  
Sen er olasın hırkada nâmun ola derviş   
Mülhid diyü yandurmağa eyler seni ikdam  
  
Yazuk sana kim eyleyesin hırs u tama'dan   
Bir habbe içün kendüni 'âlemlere bed-nâm  
  
Yok sende kanâ'at gözün aç olduğı oldur   
Rızkun irişür sana eğer subh u eğer şâm  
  
Et lokması lâzım mı toyurmaz mı seni nân   
Zehr olsun o lokma k'ola pes-mânde-i dûnân**

**11**

**Ebnâ-yı zamânun talebi nâm u nişândur**

**Her biri tasavvurda filan ibn-i fülândur**

**Güftâra gelüp söyleseler cehl-i mürekkeb**

**Zu’munca velî her biri bir kutb-ı zamândur**

**Erbâb-ı hıred zerre kadar mu'tekid olmaz**

**Ol mürşide kim mu'tekîd-i bî-hıredândur**

**Taklîd ile seccâde-nişîn olmuş oturmuş**

**Tahkîkte ammâ har-ı be-güsiste-inândur**

**Dermiş bana keşf oldu hep esrâr-ı hakîkat**

**Vallâhi yalandır sözi billâhi yalandur**

**Kendünden ırağa düşüp ardınca yorulma**

**Ol bî-haberün gitdüği yol zann u gümândur**

**Ey tâlib-i tahkîk eğer var ise aklun**

**Gûş it bu sözi kim haber-i bâ-haberândur**

**Zinhâr unutup bildiğüni düşme inâda**

**Bir pîre yapış kim eresin sırr-ı ma’âda**

**12**

**Sûrette nola zerre isek ma’nide yohuz**

**Ruh-ül kudüs’ün Meryem’e nefh ittüği ruhuz**

**Peymâne-i hûrşîd ile her dem iderüz ayş**

**İsâ ile peymâne-keş-i câm-ı sabûhuz**

**Ettükse şarab içmemeğe tövbe güzelsiz**

**Sabit-kademüz tövbemüz üstinde nasûhuz**

**Mâr ise ‘adû biz yed-i beyzâ-yı kelîmüz**

**Tufân ise dünyâ gamı biz keştî-i Nuh’uz**

**Molla okusun medresede şerh-i me’ânî**

**Metn-i kadehi sor bize biz ehl-i şürûhuz**

**Sûfi bizi sen cism göziyle göremezsin**

**Aç cân gözini eyle nazar gör ki ne rûhuz**

**Pürgûlara leb-beste görünmekteyüz amma**

**Rindân-ı Mesîhâ-deme miftâh-ı fütûhuz**

**İsî-dem ü Rûhî-lakab ü Hızr-hayâtuz**

**Deryâ-yı sıfat içre nihân gör ki ne zâtuz**

**13**

**Aya nice bir devrede bu çâr-anâsır  
Kim ana ne evvel ola ma’lûm ne âhir**

**Gâh eyleyeler âlem-i tefrîdde seyrân  
Gâhî olalar âlem-i terkîbte sâyir**

**Tefrîdde çâr ola vü nâçâr ola devri  
Terkîbe gelince se-mevâlîd ola zâhir**

**Bu cümle mezâhirden ola mu’teber insan  
Insanın ola cumle tufeyli bu mezâhir**

**Nefsini bilenler getüre Hâlik’a îmân  
Bilmezlere îmân getürenler diye kâfir**

**Kâfir ki yerin dûzeh eder cehlden eyler  
Çün cehl hakîkatte ola küfr acep sır**

**Dünyâ vere câhillere el kâmil olanlar  
Ayakta kala olmayalar habbeye kâdir**

**Çün cehldedür zevk kemâli nidelim biz  
Kāl ehli safâ eyleye hâli nidelüm biz**

**14**

**Sûfî ki riyâ ile ider kendüyi mevsûf  
Evkât-i şerîfi ola taklîd ile masrûf**

**Minberde hatîb ola vü mahfilde muarrif  
Âr eylemeye olduğuna cehl ile ma’ruf**

**Âyîne-i kalbini kudûret ede tîre  
Ruşenleri feyz-i Hak ile olmaya mekşuf**

**Cem’-i kütüb etmekle ne mümkin ola vâkıf  
Esrâr-i Hüdâ’ ya ki ola ol mürşide mevkûf**

**Cân ü dilinin revzenesi olmaya pür-nûr  
Daim biri mahsûf ola anın biri meksûf**

**Zâtındaki âsâr-ı kemâl olmaya hardur  
Ya şâl-ı siyeh eğnine giymiş ya yeşil sûf**

**Âlemde ki kâmil çeke gam zevk ede câhil  
Yerden göğe dek yûf bana ger demeyim yûf**

**Çün Hak diyeni eylediler zulm ile berdâr  
Bâtıl söze agaz edelim biz dahi nâçâr**

**15**

**Yuf hârına dehrün gül ü gülzârına hem yuf  
Ağyârına yuf yâr-i cefâkârına hem yuf   
  
Bir ıyş ki mevkûf ola keyfiyyet-i hamre  
Ayyâşına yuf hamrine hammârına hem yuf   
  
Zî-kıymet olunca nidelim câh ü celâli  
Yuf anı satan dûna hirîdârına hem yuf   
  
Çün ehl-i vücûdun yeri sahrâ-yı ademdir  
Yuf kâfile vü kâfile-sâlârına hem yuf   
  
Âlemde ki bengîler ola vâkıf-i esrâr  
Hayrânına yuf anların esrârına hem yuf   
  
Ârif ki ola müdbir ü nâdân ola mukbil  
İkbâline yuf âlemin idbârına hem yuf   
  
Çarh-i feleğin sa'dine vü nahsine lâ'net  
Kevkeblerinün sâbit ü seyyârına hem yuf   
  
Çün ola harâm ehl-i haka dünya vü ukbâ  
Cehdeyle ne dünyâ ola hâtırda ne ukbâ**

**16**

**Dünyâ talebiyle kimisi halkın emekte**

**Kimi oturup zevk ile dünyâyı yemekte**

**Yok derdüne bir çâre ide mîr ü gedâda**

**Sen çektiğin âlâmı eğer sakla eğer de**

**A’yân-ı cihândan kerem umma anı sanma**

**Asâr-ı ‘atâ ola ne paşada ya begde**

**Matbahlarına aç varan âdem değenek yer**

**Derbânları var göz kapuda el değenekte**

**Bir devrde geldük bu fenâ âleme biz kim**

**Âsâr-ı kerem yok ne beşerde ne melekte**

**Ağyâr vefâdan dem urur yâr cefâdan**

**Âdemde vefâ olmaya vü ola köpekte**

**Evc-i feleğe bastı kadem câh ile câhil**

**Erbâb-ı kemâlin yeri yok zîr-i felekte**

**Yâ Rab bize bir er bulunup himmet eder mi**

**Yoksa günümüz böyle felâketle geçer mi**

**17**

**Verdük dil ü cân ile rızâ hükm-i kazâya**

**Gam çekmezüz uğrarsak eğer derd ü belâya**

**Koyduk vatanı gurbete bu fikr ile çıkduk**

**Kim renc-i sefer bâis ola izz ü ‘alâya**

**Devr eylemedük yer komaduk bir nice yıldur**

**Uyduk dil-i dîvâneye dil uydı hevâya**

**Olduk ne yere varduk ise aşka giriftâr**

**Alındı gönül bir sanem-i mâh-likâya**

**Bağdâd’a yolun düşse ger ey bâd-ı seher-hîz**

**Âdâb ile var hizmet-i yârân-ı safâya**

**Rûhî’yi eğer bir sorar ister bulunursa**

**Derlerse buluştun mu o bî-berg ü nevâya**

**Bu makta-i garrâyı okı ebsem ol andan**

**Malûm olur ahvâlimüz erbâb-ı vefâya**

**Hâlâ ki biz üftâde-i hûbân-ı Dımışk’uz**

**Ser-halka-i rindân-ı melâmet-keş-i ışkuz**

**©ege-edebiyat.org**

**Kaynak:** Prof. Fahir İZ, **Eski Türk Edebiyatında Nazım**, İstanbul, 1966, C.I, S.493-499. (Fahir İz’in yararlandığı yazmalar şunlardır: “***İstanbul Üniversitesi Kütüphanesi, T. Y. 9841 esas alınmış; aynı kütüphane T. Y. 2849 ile karşılaştırılmıştır.****”*)